Pančicy-Kukow (SN/MWj). Mjeztym zo je so w Serbskej zakładnej „Šuli Ćišinskeho“ w minjenych měsacach z twarskimi dźěłaćerjemi a rjemjeslnikami jenož tak mjerwiło, knježeše minjeny pjatk popołdnju čiłe žiwjenje šulerjow kaž tež jich staršich a dźědow a wowkow. Po dwěmaj lětomaj přestawki móžeše kubłanišćo skónčnje zaso wulki šulski swjedźeń přewjesć.
Kaž nawodnica Jadwiga Čižankowa při witanju rjekny, wěnowachu wot spočatka šulskeho lěta planowany swjedźeń 30lětnemu wobstaću kubłanišća jako zakładna šula. Nimo toho so nětko symbolisce z twarnišćom rozžohnowachu, kotrež bě chowancow a wučerski kolegij wjele měsacow přewodźał a tež chětro poćežował. Tež rěčnik staršiskeje přirady Jan Ješka so šuli, gmejnje, staršim a njeličomnym pomocnikam dźakowaše, zo su to zhromadnje zmištrowali.
szl_Latn szl_Latn